Viisivuotiaalle
Juhlios, Karjala, viettäös juhlaa,
 Josta et tiennyt, kun tsaarille annoit
 Henkesi, uskosi, kansallisuutes’,
 Orjana uuvuit ja ristiä kannoit.

 Juhlios juhlaa, josta et tiennyt,
 Vaikk’ oli tsaarikin laudalta lyöty:
 Sijaan kun astuivat porvarit, herrat,
 Taas oli onnesi, uskosi myöty.

 Vasta kun nousivat ne, jotka raataa,
 Nousivat, kaatoivat, nostivat, loivat,
 Silloin se leikkasi yötäsi valkee,
 Veljesi sanoman voitoista toivat.

 Suloisen sanoman: Leninin uskon,
 Puolueen johdon ja kommuunin aatteen,
 Johtivat raatajarahvahan valtaan,
 Nostivat ilmoille purppuravaatteen.

 Hulmua, hulmua purppuravaate,
 Helise ilmoille heleä virsi,
 Mielihin luo luja, rautainen usko,
 Sulata saloilta loppukin kirsi!

 Helise virsi ja hulmua vaate,
 Viihdytä juhlivan rahvahan mieltä!
 Että se jaksaisi arkena raataa,
 Raivata estehet onnensa tieltä!

1925